Kumyai laika ka shalat na hpaji hpe ntsa lam hku tsun yu ga
怎样写散文
时间:2015-01-30 17:06:43 来源:德宏团结报
Shong nnan anhte ganing re ka hkrang hpe kumyai ngu ai hpe tsun shadan yu ga, kumyai hpe gaba dam lada ai hku tsun ga nga yang, shi go sumrai, ga shagop, zat, datshin sumla hkrung hparat ni hte maren re hparat laika hkrang ngau langai rai nga ai.
Ginding ga nai hta nga manga, tu matu, pra mapra yong hpe kumyai hkrang ngau hku nna mai ka shalat nga ai, gaba de sumsing lamu na jan shata shagan, wamwam samui, gaji htum tsingdu tsingman, kagying kayang ni du hkra go kumyai ka na ngaudung ni hkrai rai nga ai. Ndai daram lo htam ai kumyai laika ngau ni hpe myit yang she mang ai, raitim anhte shong nnan e masing jahkrat nna, sumri langai tam la ga, sumri dai go kabong ru mi rai rai, wa-hpyet ru mi rai rai, numru dai ni hte mahkret pongting yan manga yunglat hpe samyit shatai nna, lo htam nga ai laika hkrang ngau dai ni hpe hkachyi chyui ai zon di yan hte yan, hpung hte hpung di chyui sumron da jang rai sai. Yan mi go marit shingni hpe machyu nna ka sumron da, lam mi go rai marai mu lam hpe madung dat nna ka, hpung mi go masha hpe ka ai rai na, bai nna ginra shingra hpe ka ai rai na kun, krowang sindung hta gatu nga ai marit shingni hpe machyu in ka ai lam rai na kun, hkom sa ai lam hkan, shing nrai, ahkying aten ko hkan nna ka shalat ai hkrang lo lo nga nga ai. Raiyang kumyai hpe gumhpon ai hku nna hkrang gaba masum hku no garan da nga ai. Kumyai a amyu hkrangman masum hpe langai hte langai hku maram mat wa yu ga:
⑴ Tsun shali kumyai: Tsun shali kumyai go masha, mu lama ma hte shingra rai no garan nga ai. Shong nnan e ka shalat hkrat wa ai masha, mu lam dai ni go akyu lachyum sung ai, shing nrai labau hta mying dan hkong ai mu lamang hte masha, shing nrai htunghking ningli ni hpe tsun shali ai shaloi go, kumyai hku ka shalat mai nga ai. Ga shadon: Buga ninghton langai hpe ka ai shaloi, gahtong mying, ginra shara ni hpe tsun ka da ai hta n-ga, makau grupyin na ginra ni hpe du hkra shachyan dan, daini nang a shinggan myisha hte mu nga ai gahtong dai go shong de na hte laklai shai nga ai lam hpe tengman ai hku ka shali dan nna, shong de na shangu nta ni daini wut kagam nta pri rai, hka singgat ni mung hpri pyun galai mat, dinghku gata na di mala rungrai ni mung laklai ai hta lai nna, laika ka ai wa a krowang gata hta myit sharong, mada nga ai Jinghpo buga gahtong ninghton na nsam ni no nga nga ai kun? Bai nna nang go htonglong wanhkut hte mong re shangu, shingbui nta hpe grau marit kun, chyahpung shachyang u goi, gui wau, wa ye, nga dumsu nyot ai buga numchying ni hpe grau nna marit shingran lu nga ai kun. Ndai ni hpe du hkra ka sumru shadan dan yang she laika hti ai wa hpe nang ka ai buga shara hpe shi a myit hta mung mangoi shangun lu nga ai.
Bai nna, buga na jong, mano manang, shing nrai ganu gawa, gaji gahkai, labau masha ni zon re hpe dum shai ai hku ka ai shaloi mung tsun shali kumyai hku ka mai nga ai. Masha hpe ka na rai yang, masha dai go nang a ganon manang rai kun? Kun masha ni tsun dan nna na chye la lu ai hpe bai shachyan dan ai kun? Masha dai a lai kyang, nga sat nga sa hkrun lam, myit jasat masa lam ni masha hpe shadum jahprang, sharin shapan hkaja la na kasi kumla ni rong ai hpe tsun hkai shali dan ra nga ai.
Tsun shali kumyai ka ai shaloi, nong e madu ka shalat ton ai laika ngau dai kumyai mahtang rai kun? Sumrai gadun mahtang rai kun hpe nchye ginhka la nga ai. Tsun ga nga yang, ginhka la na grai loi nga ai, sumrai go laika gata na masha ni hpe ga shaga shangun nna, mu lamang, maumui langai hpe tsun hkai shali dan ai re, bai kumyai go laika ka ai ni nan yu yu na aga ga nna tsun hkai shali ai re.
⑵ Tsun shayu kumyai: Tsun shayu kumyai madung go laika ka ai wa a marit shingni hpe shali ai re.
Tsun shayu kumyai go marit shingni lo lo hte ka ra nga ai, shi go ga shagop ka shalat ai hta lai nna, nambat lahkong ngu na marit ningtsing hpring tsup ra ai laika hkrang ngau rai nga ai, marit ningtsing hpring tsup yang she laika ngau ni woini myit nshat rong ai, laika hti ai ni hpe marit yan shingran mu lu shangun na. Ga shadon: Anhte chye ai hkashi hkanu langai shing nrai, shagong bumlang langai hpe ka ai ngu ga, hkashi hkanu hte bumlang shagong a mying, shingra ni hpe ka shaleng dan ai ko lai nna, hkashi hkanu, shagong bumlang dai hpa majo nang hpe tut e malap nlu shangun nna, mano manang lo lo hpe shachyan dan mayu ai myit gatu nga ai lam ni ka shadan nhtom, hkashi hkanu, shagong bumlang a lado shagu na nbung ai numchying ni hpe mung ka sama da ra nga ai, bumlang go n shamu ai, ndai zon re bumlang ni hpe ka ai shaloi shamu ai nbung, samui, u numji ni hpe ka bang yang she bumlang shagong dai nsoi nsa rong ai shingra byin tai lu ai, dai hte maren shamu shamot lui shamu nga ai rai ka jang, loi zim ai hkrang rai mung ka shingrau ra ai, bai nna hkashi hkanu, shagong bumlang dai a maumui mausa ni nga yang, shabung maumui dai ni hpe gadun ai hku nna hkai ka bang yang grau gaja nga ai, shing rai yang nang ka ai laika ngau hpe shadan shaleng ai n-gun grau nna lu nga ai. Ndai zon re laika ngau ka ai shaloi myit shachyo shakru la ai hte aga bannu pyo, ga ginsi htap htuk ai, hkringpo ginsi lo lo lang nna ka jahtap ra nga ai, shing n rai jang jum n mu ai si mai zon chye rai mat ai, bai nna shabung shadon ai ka ladat ni mung lang ra ai, ga shadon anhte shagong bumga na samui go bumlang maron hta gram ai, hpun ndung hkan ba ai, namlo namlap ntsa hta hkring tsap ai, raiyang, prangdan yang hkan na samui go lamu ganghkau hta shi hkrai rai pyen hkom ai, anhte a buga hkan shingnyip tam yang go hpun nhpang de shingbyi ai, bumlang shagong n nga, hpun kawa ntu ai shara hkan na shingnyip shara go samui gata hkan rai nga ai. bai nna samui dai ni a nsam, hkrang hpa zon rai nga ai hpe du hkra ka sama jahpro ra nga ai.
Lama anhte htingchying nta, du htingnu zon re hpe ka ai shaloi mung, dai htingnu a hkrang hpe ka ai hta lai nna, shinggan myisha hte n mu mada ai nta htingnu gata na labau lara ni hpe du hkra loi li ka jat yang she grau nna gaja ai, ga shadon, dai htingnu na du wa ganing rai uphkang sha shakut lai wa sai, gade daram magrau grang ai, daini anhte dik nna htingra nsa zon sha re wa mu ai raitim, shi a labau ni ka nna shongde na nga sat nga sa lam hpe laika hti masha ni a man hta hpraphprap bai mu shangun lu ai.
Tsun shayu kumyai go rai mi hpe ka shingnan nna, laika ka ai ni a krowang na tsun mayu ai ga tsun, ga shadon: htingra lado hpe ka ai ngu ga, htingra ta shang wa ai hte nbung rot wa, jan mung lani hte lani rot wa, tsingdu tsingman ni mung gasu wa, agatsing nu nu rai hkalung tsom ai tsingman ni go sha no shangai ton ai ma-ngai zon rai, hkashi hkanu gasho, kukdui nsen na, nli naili dat, nsi naisi jahkrat ai ten du wa sai. matut nna shagong bumlang na lahkyeng panlong hte panse, byinpu ni go hkonji hkonsek, brangji branglak ni zon pu hpo shingjong gasu nga masai. Ndai zon re htingra lado a nsam hpe ka nna, mung masha ni hpe du hkra lado shachyut let hkaimu bungli shang sha na myit kumla n-gun atsam ni hpe madun nga ai. Bai langai mi go lama mung masa shuk ai zon re hpe tsun shadan mayu ai shaloi,samui chyang bunghkup, myihprat lam, amu hte htem re shingran numchying ni go laika ka ai ni a krongwang sindung hta hka panglai zon hta nga ai mung masa lam hpe myitru myittsang ai lam hpe shadan lu ai.
Bai nna tsun shayu kumyai go laika ka ai ni a nbung ai myit shingwang hte shingran ko no hkan nga ai, ga shadon: shagong shana hpe ka ai ngu ga, lama sumtso byin nga ai wa, sumtso jan hte rau panglai hkinggau hta rau dung jahta let mu mada ai shagong shana na shata go gade daram tsom nga nna, masha hpe marit maroi gade lu shangun ai, laika hti ai wa hpe du hkra dai gatsi bungli hpyihpyi nga bung nga ai hka kau ko hkan dung nang shangun lu nga ai, bai nna hkrunlam brang wa garen gari rai shi hkrai nga hkom ai shaloi mu ai shagong shana na shata go masha hpe grau nna garen gari shangun nga ai re. Ya ten hta bu hkom kumyai laika ngau grai lo htam nga ai, ndai zon re hpe ka shalat ai shaloi mung tsun shayu kumyai hku nna ka yang manu nga ai re. Tsun shayu kumyai go manan shingra numchying hte marit shingni hpe shingrau ninghtan nna, ka na madung nga ai.
⑶ Tsun alun kumyai: Tsun alun kumyai go masha a krowang hta“sheng” nga hkra ai, agatsing hpraphprap re, prapra mu ai zon re hkrang ngau, rai kumla ni hte tengman ai htung tara masa ni ka lang ai hta lai nna, hpringtsup ai shingni ni hte masha hpe myit dum myit hprang shangun ai ka hkrang langai rai nga ai.
Ga shadon: Anhte hpundu hpunhko langai hpe ka ai ngu ga, daini anhte a man hta do agrop tsam to nga ai hpundu ni, nam mali ko gadai e n sa hkai da ra, gadai e aten hkatum do nna n sa lahku lajang ra, shi hkrai shi rai tu gaba wa, raitim hpun dai go tu ai ten hta masha hpe shingnyip shingbyi tai ya lu, hpun tai nna masha hpe kran hta ju akyu lu jashon shangun, nga jin nga na, tu jin dumra nna, nhprang sharo wan e hkru nna do, shing nrai shinggyim masha ni hkyenlu hkyensha ra nna kran do ai hkrum ai htom, hkama yi yang na achyang amang rai ai hpunhko tai ai hpang raitim, numji kamu, makrat tu nna shinggyim sha ni a simo simai tai nna akyu jashon ya lu, nam mali na hpun pyi ndai hku shinggyim masha hpe akyu htam, hpundu hpunhko shatsam pyi, lat ai shani kon, akyu ara tam, shinggyim sha rai nga ai anhte mung sak hkrung nga ai ten hta akyu rong ai mu magam gun hpai nna, bo hpro wa run mat ai shani sha n rai, nsoi nsa hkoi mat wa ai hpang du tim, gashu gasha ni hpe sha nrai, shinggyim pinra hta akyu htam na myit n-gun atsam nshat ni hpe mu chye lu shangun ra nga ai.
2012 ning na lado 1 na 《Wunpong》ko sara Sau Ka Mai ka bang ai “Gatsan ga na chyinghkai Wa a hkra ta” ngu ai laika ngau dai go lachyum ramdo rong ai tsun alun kumyai hkrang langai rai nga ai, laika bo she wa a hkra ta nga tim, gata de gawa a hkrata hpe ga hkum mi hku sha tsun hkra ai, yong go laika ka ai wa machyi gaba hkrum nna ndum ndam rai yup malap mat ai ten hta gawa shannau ni hpe ganing rai daru sharin shaga ai hpe yupmang shingran hku nna, daini na chyurum sha ni ai myit hkrum mangrum lam hpe tsun shaleng dan nga ai re. Bai nna, laika ngau langai mung daini du hkra ngai hpe shingran chyu amu shangun lu nga ai, laika yu ngut ai hpang dan dong pru ai lachyum go madu jan madu wa shada tsora lanu lahku chye ra ai hta n-ga, ganu gawa hpe bausin maka ra ai hpe sharin shaga ai kasi langai rai nga ai. Lahpot mi hta la langai go jahtau hkrap ai nsen na dat nna, sun gaihpan kon sa chyan yu dat yang, htingbu wa ndo ya ko wa yo let jahtau hkrap tsap nga ai hpe sa mu nna: “E, manang wa e hpa byin wa nna hkrap si nga nta?” Ngu san dat ai shaloi, htingbu wa go hkrap let: “Gat shang sha ra ai hte, mu bungli galo ra ai hte, shat shadu sha ra ai hta n-ga, u wa mung no yo ra…” nga tsun ai hpe na jang she manang wa go dinghku mu ndang nna hkrap nga ai hpe chye nu ai, dai htingbu manang wa mung teng sha, lai wa sai ten hta ru pa sha pa nna nga lai wa ai re, madu jan go machyi hkum hte ma shangai kau da nna si mat wa nu ai, daini htingbu manang wa ma bau ra ai hta lai nna, sak matsat shi lau du sai gawa dingla hpe mung no bau ra nga nu ai.
Bai langai go htingbu la wa lani mi hta gawa hpe ndang bau sat dum wa nna, gasha hpe dun lang rai, gawa hpe go singga ko gun rai nam mali mala de sa wa sai, myit ai go gawa hpe nam de sa ton kau da nna dusat dumyeng sharo hkanka ni e sha kau u ga ngu ai rai nga ai, nam ko gawa hpe hpun nhpang langai ko singga hte sa shadung kau da nna, gasha hpe dun rai htukhtang hkom mat wa hkyem ai shaloi, gasha go: “Singga la wa ga.” Nga nna gawa hpe tsun jang, gawa go: “Singga chyabyak hpe la wa nna hpa di na lo.” Ngu htan ai shaloi, ma dai go: “Wa nang dingla jang, ngai mung nang hpe namde bai sa gun sa ra ai, gabai kau yang lahpot lama, no lang ra ai.” Ngu tsun dat ai htom, la dai go myit dum myit hprang myit malai lu nna gawa hpe nta de bai gun nhtang wa nna bausin maka sat nu ai da. Tsun alun kumyai a hkrang mung lo lo nga nga ai, ndai ko ma hkra ndang tsun shachyan lu sai majo, masha ni a kasi laika lo lo yu ga ngu nna sha hpaji jo dat lu nngai re.
Gumhpon nna tsun ga nga yang, kumyai go hparat laika ka shalat ai hpung hta na, ka shalat n yak dik ai hkrang langai rai nga ai nga tim, kumyai hpe hkuk hkra, lachyum sung hkra ka shalat na mung nloi ai re. Sumrai, ga shagop hku nna n ka manu ai laika hkrang ngau ni yong hpe kumyai hku nna mai ka shalat nga ai. Marai langai mi ga shaga ai go, n-gup hte shi mu ai lam hte krowang hta myit lu ai lam hpe manang ni e tsun dan ai re, kumyai laika go pongtin yan manga yonglat hte shinggyim masha a nga sat nga sa lam, hpong shingra hpe myit sumru, hkam sha ai lam ni hpe yong hpe ka shaleng shadan dan ai re. Shingrai, kumyai go masha langai a nga pra hkrun lam hpe matsing sumhting da ya lu ai. Dai majo, masha langai hkomsa hkomwa ai hkrun lam lo, hpong shingra namchyim lo, yu ai laili laika lo htam ai wa ka shapro ai kumyai go numchying rong nna hpaji laka mung htat nga ai.
Hpang jahtum e, kumyai laika ka yang sadi na lam gachyi mi matsun dat ai. Kumyai laika hkrang ngau go tengman ai lam hpe ka ra ai, tengman ai masha hte tengman ai mu lam hpe ka ra ai. Raitim, laika lakying hkan loi loi go mai pau tsun ai, gawut shalo kau jang lamu ganghkau hkan pyen hkom mat nna, ga de n lu gabye dep na tsang ra ai, tengman ai hpe madung dat nna, tsom do jahtuk jahpro ka jang rai sai.
(Ka ai: Bok Tong)
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga
kac_Latn zho_Hans zho_Hans kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn als_Latn ltg_Latn kac_Latn kac_Latn kac_Latn kac_Latn